Predkladacia správa

Návrh na vymenovanie člena Akreditačnej komisie (ďalej len „návrh“) sa predkladá v súlade s § 102 ods. 1 písm. a) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“).
 
Akreditačná komisia je poradný orgán vlády Slovenskej republiky (ďalej len „Akreditačná komisia“).  Jej úlohou je sledovať, posudzovať a nezávisle hodnotiť kvalitu vzdelávacej, výskumnej, vývojovej, umeleckej a ďalšej tvorivej činnosti vysokých škôl a napomáhať ju zvyšovať. 
 
Akreditačná komisia má 21 členov, ktorí môžu pôsobiť ako členovia komisie najviac dve po sebe idúce funkčné obdobia, ktoré sú šesťročné. V súlade s § 102 ods. 1 písm. a) zákona predsedu, podpredsedu a ďalších členov Akreditačnej komisie vymenúva a odvoláva vláda SR na návrh ministra školstva, vedy, výskumu a športu SR (ďalej len „minister“)  po vyjadrení orgánov reprezentácie vysokých škôl, ktorými sú Rada vysokých škôl,  Študentská rada vysokých škôl a Slovenská rektorská konferencia.
 
Zákon stanovuje, v ktorých prípadoch zaniká členstvo v Akreditačnej komisii. Jedným z dôvodov je, že členstvo zaniká smrťou člena. V januári 2011 zomrel jeden z členov Akreditačnej komisie, prof. Ing. Pavol Vincúr, PhD., dovtedajší predseda stálej pracovnej skupiny pre oblasť výskumu č. 8 Ekonómia a manažment. Prof. Vincúr pôsobil v Akreditačnej komisii v druhom funkčnom období, ktoré malo končiť 31. augusta 2012. Na uvoľnené miesto je potrebné vymenovať nového člena  Akreditačnej komisie. 
 
Podľa § 81 ods. 9 ak členstvo niektorého člena Akreditačnej komisie zanikne pred uplynutím jeho funkčného obdobia a vláda v tomto čase vymenuje na jeho miesto nového člena, funkčné obdobie člena Akreditačnej komisie sa končí dňom, ktorým by uplynulo funkčné obdobie pôvodne vymenovaného člena Akreditačnej komisie. 
 
Podľa zákona majú byť členovia Akreditačnej komisie navrhnutí z významných osobností z vysokých škôl, odborných a vedeckých ustanovizní. Členmi komisie majú byť aj zahraniční odborníci a najviac jedna tretina členov je z nevysokoškolských ustanovizní. 
 
O predloženie návrhov na kandidáta na doplnenie člena Akreditačnej komisie  boli vyzvané v súlade s § 1 nariadenia vlády Slovenskej republiky č. 104/2003 Z. z. o Akreditačnej komisii v znení neskorších predpisov všetky verejné vysoké školy, súkromné vysoké školy, štátne vysoké školy prostredníctvom príslušných orgánov štátnej správy, ústredné orgány štátnej správy a Slovenská akadémia vied. 
 
Zo zaslaných návrhov bol vybratý Dr. Jan Fidrmuc, odborník pôsobiaci v zahraničí. Minister v súlade so zákonom pred predložením návrhu na vymenovanie člena Akreditačnej komisie vláde SR oslovil so žiadosťou o vyjadrenie orgány reprezentácie vysokých škôl (Rada vysokých škôl, Študentská rada vysokých škôl, Slovenská rektorská konferencia) listom z 28. februára 2011. Uvedené orgány sa vyjadrili takto: 
Slovenská rektorská konferencia vyjadrila na základe tajného hlasovania zo dňa 7. apríla 2011 nesúhlas s predloženým návrhom.
Rada vysokých škôl  dňa 15. marca 2011 vyjadrila na základe elektronického hlasovania súhlas s predloženým návrhom. 
K svojmu vyjadreniu pripojila samostatné stanovisko niektorých členov Rady vysokých škôl, ktorí pôsobia v akademickej obci Ekonomickej univerzity v Bratislave. Títo vyjadrili nesúhlas s predloženým návrhom s odôvodnením, že vybraný kandidát pôsobí v zahraničí a schválením ďalšieho člena Akreditačnej komisie zo zahraničia by sa vytvorila situácia, že ekonomické a manažérske fakulty a školy na Slovensku by nemali žiadne zastúpenie v Akreditačnej komisii z pedagogických a výskumných pracovníkov zo Slovenskej republiky (pozn. v Akreditačnej komisii už pôsobí člen zo zahraničia, ktorý je odborníkom pre oblasť ekonómie a manažmentu).
Študentská rada vysokých škôl listom zo dňa 15. marca 2011 sa k predloženému návrhu vyjadrila negatívne. Svoj postoj zdôvodnila tým, že v Akreditačnej komisii úlohu zahraničného experta na ekonomické vedy už v súčasnosti plní člen pôsobiaci na Stredoeurópskej univerzite v Budapešti a vymenovaním ďalšieho člena zo zahraničia pre danú oblasť výskumu, by v tejto oblasti nebol zastúpený žiadny slovenský expert na ekonomické vedy.
 
K stanovisku Študentskej rady vysokých škôl, ako aj k stanovisku členov Rady vysokých škôl pôsobiacich na Ekonomickej univerzite v Bratislave uvádzame, že členovia Akreditačnej komisie sú vyberaní z významných osobností z vysokých škôl, odborných a vedeckých ustanovizní, pričom musí byť zachovaná nezávislosť komisie, a teda jednotliví členovia komisie nezastupujú ustanovizeň, na ktorej pôsobia a ktorá je ich zamestnávateľom, ale nezávisle sa podieľajú na udržiavaní kvality a rozvoja vysokoškolského vzdelávania. Aj vzhľadom na to argumentácia, že by v rovnakej oblasti výskumu pôsobili až dvaja odborníci zo zahraničia, a teda, že by fakulty a vysoké školy so zameraním na ekonomiku a manažment nemali svoje zastúpenie v podobe člena pôsobiaceho v Slovenskej republike, je neopodstatnená. Naopak, je možné predpokladať, že by tým mohla byť práve podporená nezávislosť komisie ako takej. 
 
Predložený návrh na vymenovanie za člena Akreditačnej komisie Dr. Jana Fidrmuca, ako odborníka zo zahraničia, má oporu aj v programovom vyhlásení vlády SR, kde bola deklarovaná podpora majoritnej účasti zahraničných expertov v Akreditačnej komisii a menovaním ďalšieho člena zo zahraničia by sa tým podporil úmysel  vlády SR.
 
Návrh nebol zaslaný na pripomienkové konanie v súlade s bodom 3.1.5 Metodického pokynu na prípravu a predkladanie materiálov na rokovanie vlády SR, ktorý upravuje výnimku z predkladania pri personálnych návrhoch. Materiál nemá priamy finančný, ekonomický, environmentálny vplyv a ani vplyv na zamestnanosť.
 
Predložený návrh sa vláde SR odporúča  schváliť.